Horsens: Nye metoder tages nu i brug i bestræbelserne på at blive klogere på, hvordan folk bevæger sig rundt i det centrale Horsens.

Det skriver organisationen Kystlandet og CityHorsens i en fælles pressemeddelelse.

Metoden omhandler såkaldt "big data" - indsamling af store mængder data og analyse heraf - som skal indsamles ved hjælp af 28 sensorer, hvoraf de første sættes op fredag på Industrimuseet og på Søndergade.

Sensorerne er i stand til inden for en radius af 20 meter at registrere wifi-signalet fra mobiltelefoner i lommerne på de folk, der bevæger sig rundt i området, så man kan følge deres færden.

De indsamlede data er anonymiserede, så det er ikke muligt at identificere enkeltpersoner.

Målet med projektet er at bruge informationerne til at målrette tilbud til turister og handlende og til bedre markedsføring.

- I dag har vi ikke nok viden om folks bevægelsesmønstre og data på, hvad de foretager sig, når de er ankommet til kommunen. Tager de besøgende, der kommer til en koncert på Fængslet f.eks. også en tur forbi Horsens' centrum og shopper, og besøger de andre turistattraktioner, når de nu alligevel er her? Den slags spørgsmål får vi nu besvaret, og det giver os helt andre muligheder for at arbejde målrettet, forklarer turistchef i Kystlandet, Helle Berthold Rosenberg.